詩三百三首 二四七
作者：寒山
朝代：唐

paragraphs: 昨到雲霞觀，忽見仙尊士。
星冠月帔橫，盡云居山水。
餘問神仙術，云道若爲比。
謂言靈無上，妙藥心神祕。
守死待鶴來，皆道乘魚去。
余乃返窮之，推尋勿道理。
但看箭射空，須臾還墜地。
饒你得仙人，恰似守屍鬼。
心月自精明，萬象何能比。
欲知仙丹術，身內元神是。
莫學黃巾公，握愚自守擬。